Nog teëspoed vir Koeberg-eenheid | Maroela Media
Die sukkelende eenheid 1 by Koeberg, wat vroeër vanjaar maande lank buite werking was, het weer ingekonk.
Eskom het laat Woensdagmiddag gesê die eenheid se reaktor het reeds Maandag om 16:30 uitgeskop weens 'n fout met die elektriese stroomverbrekers na een van die primêre verkoelingspompe. Die reaktor is daarna veilig ingevolge die bedryfsprosedure afgeskakel.
'n Aanvanklike soektog na die fout het probleme met die primêre pomp of die motor uitgeskakel en volgens Eskom is daar nie tans enigsins kommer oor kernkragveiligheid nie.
Teen Dinsdag is daar vasgestel dat die oorsaak vir die probleem 'n stukkende elektriese beskermingsekering was. Dit het veroorsaak dat die motor uitskop.
Die verlies aan Koeberg se eenheid 1 beteken 'n kapasiteit van 900 MW is nie vir die kragnetwerk beskikbaar nie. Dit het vroeër vanjaar, toe die eenheid ook buite werking was, tot lang beurtkrag gelei.
Eskom het destyds sy algemene bestuurder by die kernkragsentrale geskors terwyl 'n ondersoek na die prestasie van die aanleg gedoen is. Riedewaan Bakardien, die kragvoorsiener se hoofkernkragbeampte, is in Junie aangewys om die bestuur van die aanleg oor te neem.
Die eenheid sal na verwagting oor die naweek weer in diens gestel word.
Die afskakeling en reaksie op die probleem was eenvoudig en dit was nie nodig om enige veiligheidstelsels in werking te stel nie, sê Eskom.
"Die Nasionale Kernkragreguleerder hoef nie goedkeuring te gee vir die aanskakel van die stelsel nie, hoewel die reguleerder op die hoogte gehou word van die situasie, die bevindings en die stappe wat gedoen word," lui Eskom se verklaring.
Hulle moet pasop hier, daar is darem maar baie skop hier en skop daar… Is daar nie beter terme as uitgeskop nie?
HIER KOM DIEPSTE DONKERSTE AFRIKA WEER. DERDE KLAS LAND
Koeberg is soos n tydbom!
Ek sidder nou al vir die dag wanneer 'n regstellende aksie aangestelde eskom werker die verkeerde knoppie by Koeberg druk. Nuclear meltdown gevare sal dan 4 miljoen mense in Kaapstad bedreig.